Document ID: 31996L0036

DIREKTIVA KOMISIJE 96/36/ES
z dne 17. junija 1996
o prilagajanju Direktive Sveta 77/541/EGS o varnostnih pasovih in na sistemih za zadrževanje potnikov v motornih vozilih tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE,
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 70/156/EGS z dne 6. februarja 1970 o homologaciji motornih in priklopnih vozil1, nazadnje spremenjene z Direktivo Komisije 95/54/ES2, zlasti njenega člena 13,
ob upoštevanju Direktive Sveta 77/541/EGS z dne 28.junija 1977 o približevanju zakonodaje držav članic o varnostnih pasove in sisteme za zadrževanje potnikov v motornih vozilih3, nazadnje spremenjene z Direktivo Komisije 90/628/EGS4, zlasti njenega člena 10,
ker je Direktiva 77/541/EGS ena izmed posamičnih direktiv o postopku EGS-homologacije, ki je bil uveden z Direktivo 70/156/EGS; ker se zato določbe Direktive 70/156/EGS o sistemih, sestavnih delih in samostojnih tehničnih enotah vozil uporabijo za to direktivo;
ker je zlasti v členih 3(4) in 4(3) Direktive 70/156/EGS določeno, da ima vsaka posamična direktiva priložen opisni list, ki vsebuje ustrezne podatke iz Priloge I k navedeni direktivi, kot tudi certifikat o homologaciji na podlagi Priloge VI k navedeni direktivi, da bi bila homologacija lahko računalniško podprta;
ker je z vidika tehničnega napredka mogoče izboljšati zaščito potnikov tako, da se predpiše vgradnja tritočkovnih pasov z navijali na zadnjih zunanjih sedežih v motornih vozilih kategorije M1;
ker je treba vse sedeže z zračno blazino opremiti z opozorilom, ki obvešča uporabnike vozila o zračni blazini in se zato na tak sedež ne sme namestiti nobenega sistema za zadrževanje otrok (otroškega sedeža), ki gleda v nasprotno smer glede na smer vožnje; ker je potrebno to direktivo ponovno spremeniti, ko bo mednarodno sprejeta optimalna oblika piktograma;
ker je mogoče izboljšati zaščito potnikov pred padcem iz vozila v primeru nesreče z zahtevo o vgraditvi vsaj dvotočkovnih pasov z navijali na vseh sedežih, ki gledajo v smer vožnje ali v obratno smer, v motornih vozilih kategorij M2 in M3 ter v primeru določenih vozil kategorije M2, dvotočkovnih in tritočkovnih pasov, kot to predvideva Direktiva 90/628/EGS (z izjemo vozil, ki so namenjena za prevoz stoječih potnikov v mestnem prometu);
ker je začetek veljavnosti spremembe te direktive, s katero bi bili predpisani takšni pasovi v vozilih kategorij M2 in M3, pogojen s prilagajanjem tehničnemu napredku Direktive Sveta 76/115/EGS5, nazadnje spremenjene z Direktivo Komisije 90/629/EGS6 o pritrdiščih varnostnih pasov ter Direktive Sveta 74/408/EGS7 o trdnosti sedežev;
ker je treba izboljšati zaščito potnikov, zlasti na zadnjih srednjih sedežih osebnih avtomobilov, da jih sila vztrajnosti v primeru trčenja ne bi vrgla naprej ali celo iz vozila. V ta namen je treba uvesti nadaljnje spremembe te direktive;
ker je učinkovitost v tej direktivi določenih ukrepov za večjo zaščito potnikov v avtobusih odvisna od uporabe predpisanih varnostnih pasov; ker je treba to direktivo dopolniti s spremembo Direktive Sveta 91/671/EGS8 o uporabi varnostnih pasov;
zaradi sklicevanja na Direktivo Sveta 74/60/EGS9, nazadnje spremenjeno z Direktivo 78/632/EGS10 o notranji opremi motornih vozil;
ker so določbe te direktive skladne z mnenjem Odbora za prilagajanje tehničnemu napredku, ki je bil ustanovljen z Direktivo 70/156/EGS,
SPREJELA NASLEDNJO DIREKTIVO:
Člen 1
Direktiva 77/541/EGS se spremeni na naslednji način:
1. - V prvem odstavku člena 2 se črta besedilo " ... ali njegovemu pooblaščenemu zastopniku ... ",
- Člen 4 se nadomesti z naslednjim besedilom:
"Člen 4
Pristojni organi držav članic obvestijo drug drugega po postopku, določenem v členu 4(6) Direktive 70/156/EGS, o vsakem tipu varnostnega pasu in sistemov za zadrževanje potnikov, za katere so podelili, zavrnili ali preklicali homologacijo."
- V členu 9 se besedilo "Priloga I" nadomesti z besedilom "Priloga II A".
2. Doda se seznam prilog, priloge k Direktivi 77/541/EGS se spremenijo skladno s prilogo k tej direktivi.
3. V drugih jezikih se prejšnji izraz za "homologacijo" nadomesti z novim izrazom.
Člen 2
1. Po 1.januarju 1997 ne sme nobena država članica zaradi razlogov, ki se nanašajo na varnostne pasove in sisteme za zadrževanje potnikov:
- zavrniti podelitve ES-homologacije ali nacionalne homologacije za določen tip motornega vozila, varnostnega pasu ali sistema za zadrževanje potnikov, ali
- prepovedati registracije, prodaje ali začetka uporabe vozil, ali prodaje ali začetka uporabe varnostnih pasov ali sistemov za zadrževanje potnikov,
če so varnostni pasovi in sistemi za zadrževanje potnikov skladni z zahtevami Direktive 77/541/EGS, spremenjene s to direktivo.
2. Skladno z določbami odstavka 5, od 1. oktobra 1999 za vozila kategorije M2 z največjo dovoljeno maso 3,5 tone ali manj, ter za vsa druga vozila od 1. oktobra 1997, države članice:
- ne smejo več podeljevati ES-homologacije in
- lahko zavrnejo podelitev nacionalne homologacije
za določen tip vozila zaradi razlogov, ki se nanašajo na varnostne pasove in sisteme za zadrževanje potnikov ter za določen tip varnostnega pasu ali sistema za zadrževanje potnikov, če niso izpolnjene zahteve Direktive 77/541/EGS, spremenjene s to direktivo.
3.1 V skladu z določbami odstavka 5, v primeru vozil kategorije M2 z največjo dovoljeno maso, ki ne presega 3 500 kg po 1. oktobru 2001, ter za vsa druga vozila kategorije M po 1. oktobru 1999, države članice:
- štejejo potrdila o skladnosti, ki jih imajo nova vozila v skladu z določbami Direktive 70/156/EGS, za neveljavna, v smislu člena 7(1) navedene direktive in
- lahko zavrnejo registracijo, prodajo ali začetek uporabe novih vozil, ki nimajo potrdila o skladnosti v skladu z Direktivo 70/156/EGS ter
- lahko zavrnejo prodajo ali začetek uporabe novih varnostnih pasov in sistemov za zadrževanje potnikov,
zaradi razlogov, ki se nanašajo na varnostne pasove in sisteme za zadrževanje potnikov, če niso izpolnjene zahteve Direktive 77/541/EGS, spremenjene s to direktivo.
3.2 Po 1. oktobru 1999 se zahteve Direktive 77/541/EGS, spremenjene s to direktivo, ki se nanašajo na varnostne pasove in sisteme za zadrževanje potnikov kot sestavnih delov, uporabljajo v smislu člena 7(2) Direktive 70/156/EGS.
4. Ne glede na zgornja odstavka 2 in 3.2, države članice še naprej podeljujejo ES-homologacijo za varnostne pasove in sisteme za zadrževanje potnikov kot nadomestnih delov ter dovoljujejo njihovo prodajo in začetek uporabe v skladu s prejšnjimi različicami Direktive 77/541/EGS, če so ti varnostni pasovi ali sistemi za zadrževanje potnikov:
- namenjeni za vgradnjo v vozila, ki so že v uporabi in
- ustrezajo zahtevam navedene direktive, ki so veljale, ko so bila vozila prvič registrirana.
5. Ne glede na zgornja odstavka 2 in 3.1 v zvezi z določbami o nalepki z opozorilom na zračno blazino, v skladu s točko 3.1.11 Priloge I, veljajo določbe teh odstavkov od 1. januarja 1997.
Člen 3
1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1996 in o tem takoj obvestijo Komisijo.
Države članice se v sprejetih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 17. junija 1996

Labels: 8